Televisiosarjan *Lost* 25. jaksoa sisältävää **ensimmäistä tuotantokautta** alettiin esittää Yhdysvalloissa ja Kanadassa 22. syyskuuta 2004. Sarja esittelee 48 lentokoneonnettomuuden selviytyjää, koneen katkettua kahtia ilmassa ripotellen matkustajat saarelle keskelle Tyyntämerta. Tehdessään yhteistyötä selvitäkseen, selviytyjät tajuavat ettei saari ole aivan tavallinen.

Sarjan ensimmäinen jakso *Maahansyöksy* (alkuperäiseltä nimeltään *Pilot: Part 1*), joka Suomessa jaettiin kahteen osaan, saavutti Britanniassa ennätysyleisön ollen 6,4 miljoonalla katsojallaan katsotuin yhdysvaltalaissarjan osa brittitelevisiossa. Myös muualla maailmaa sarja sai paljon positiivista kritiikkiä ja saikin muun muassa Golden Globe -palkinnon.

Kausi julkaistiin DVD-boxina 6. syyskuuta 2005 nimellä *Lost: The Complete First Season*.

Näyttelijät
-----------

|  |  |  |
| --- | --- | --- |
|  Naveen Andrews   | … |  Sayid Jarrah
  |
|  Emilie de Ravin   | … |  Claire Littleton
  |
|  Matthew Fox   | … |  Jack Shephard
  |
|  Jorge Garcia   | … |  Hugo "Hurley" Reyes
  |
|  Maggie Grace   | … |  Shannon Rutherford
  |
|  Josh Holloway   | … |  James "Sawyer" Ford
  |
|  Yunjin Kim   | … |  Sun-Hwa Kwon
  |
|  Daniel Dae Kim   | … |  Jin-Soo Kwon
  |
|  Evangeline Lilly   | … |  Kate Austen
  |
|  Dominic Monaghan   | … |  Charlie Pace
  |
|  Harold Perrineau Jr.  | … |  Michael Dawson
  |
|  Malcolm David Kelley  | … |  Walt Lloyd
  |
|  Ian Somerhalder   | … |  Boone Carlyle
  |
|  Terry O’Quinn   | … |  John Locke
  |
|  L. Scott Caldwell   | … |  Rose Henderson
  |
|  Mira Furlan   | … |  Danielle Rousseau
  |
|  Fredric Lane   | … |  Edward Mars
  |
|  William Mapother   | … |  Ethan Rom
  |
|  Daniel Roebuck   | … |  Leslie Arzt
  |
|  John Terry  | … |  Christian Shephard
  |
|  Michelle Rodriguez   | … |  Ana Lucia Cortez
  |

Jaksoluettelo
-------------

**Varoitus:  Seuraava kirjoitus paljastaa yksityiskohtia juonesta.**
### Maahansyöksy (*Pilot: Part 1*)

|  |
| --- |
| Koneen runko rannalla

Jaksonumero: 1
Tuotantokoodi: 101
Ensiesitys Suomessa: 26. tammikuuta 2006
Ensiesitys Yhdysvalloissa: 22. syyskuuta 2004
Käsikirjoittajat: Jeffrey Lieber, J.J. Abrams, Damon Lindelof
Ohjaaja: J.J. Abrams 
Takauma: Jack Shephard
 |

Sydneystä Los Angelesiin matkalla ollut Oceanic Airlinesin lento 815 joutuu turbulenssiin, hajoaa kahtia keskellä taivasta ja törmää asumattomalle trooppiselle saarelle keskellä Tyyntämerta. Viidakosta kuuluu salaperäistä ulvontaa ja puita näyttää kaatuvan horisontissa. Jack, Kate ja Charlie lähtevät viidakkoon etsimään lentokoneen ohjaamoa voidakseen lähettää hätäviestin käyttämällä koneen radiopuhelinta. He löytävät ohjaamon lisäksi vielä elossa olevan pilotin, joka kertoo koneen olleen yli 1 000 mailia poissa lentoreitiltä ja niinpä pelastajat etsivät väärästä paikasta. Pian salaperäinen "hirviö" repii lentäjän ohjaamosta ja tappaa tämän. Takaumassa nähdään Jack hetkeä ennen koneen putoamista.

#### Triviaa

* Tekijät halusivat tuntematonta hirviötä pakenevista eloonjääneistä lähikuvaa näiden juostessa. Kuvaaminen olisikin tavallisesti toteutettuna ollut tällöin mahdotonta. Niinpä kohtaukset kuvattiin siten, että näyttelijät juoksivat paikoillaan kameramiesten kuvatessa lähikuvaa heidän kasvoistaan. Kameraa heiluttamalla syntyi illuusio, joka näytti kuin hahmot juoksisivat oikeasti paikallaan polkemisen sijasta.
* Alkuperäisen käsikirjoituksen mukaan Jackin (jota silloin piti vielä esittää Michael Keaton) oli tarkoitus kuolla hirviön käsittelyssä ja Katesta tulisi selviytyneiden johtaja. Käsikirjoitusta kuitenkin muutettiin, sillä kirjoittajat pitivät sittenkin parempana, että Jack jäisi henkiin.
* J.J Abrams voitti Emmyn jakson ohjauksestaan. Myös käsikirjoittajat saivat Emmy-ehdokkuuden jakson käsikirjoituksesta.
* Jakson kustannukset olivat kaikkien sarjojen avausjaksoista korkeimmat; 10–14 miljoonaa dollaria.

### Selviytyminen (*Pilot: Part 2*)

|  |
| --- |
| Shannon kääntämässä hätäviestiä.

Jaksonumero: 2
Tuotantokoodi: 102
Ensiesitys Suomessa: 2. helmikuuta 2006
Ensiesitys Yhdysvalloissa: 29. syyskuuta 2004
Käsikirjoittajat: Jeffrey Lieber, J.J. Abrams, Damon Lindelof
Ohjaaja: J.J. Abrams
Takauma: Charlie Pace ja Kate Austen
 |

Sayid kokeilee radiolähetintä.
Kate, Sayid, Sawyer, Charlie, Shannon ja Boone yrittävät saada radiopuhelimella yhteyden ulkomaailmaan kiipeämällä korkeammalle saadakseen paremman signaalin. Matkalla ryhmän kimppuun hyökkää jääkarhu, jonka Sawyer ampuu. He eivät kuitenkaan saa lähetettyä hätäviestiä radiolla, koska linjan tukkii jo toinen vahvempi hätäviesti, jonka Shannon kääntää seuraavasti; "Olen nyt yksin saarella. Tulkaa joku, pyydän. Muut ovat kuolleet. Se tappoi heidät. Se tappoi heidät kaikki." Akun loppuessa Sayid laskee, että viestiä on lähetetty yli 16 vuoden ajan. Rannalla liittovaltion sheriffi Mars herää kesken Jackin suorittaman leikkauksen ja kyselee Katesta, jonka sheriffi saattaa takaumassa kohtalokkaalle lennolle. Toisessa takaumassa näytetään kuinka Charlie salakuljetti pienen heroiinipussin koneeseen.

### Tabula Rasa

|  |
| --- |
| Jack löytää Katen pidätyskuvan.

Jaksonumero: 3
Tuotantokoodi: 103
Ensiesitys Suomessa: 9. helmikuuta 2006
Ensiesitys Yhdysvalloissa: 6. lokakuuta 2004
Käsikirjoittajat: Damon Lindelof
Ohjaaja: Jack Bender 
Takauma: Kate Austen
 |

Kun signaalia vuorelta hakenut joukko on matkalla takaisin rannalle, he päättävät olla kertomatta muille ranskankielisestä hätäviestistä, koska he pelkäävät tämän aiheuttavan paniikkia. He tappelevat aseen hallussapidosta mutta lopulta ehdottavat, että Kate saisi pitää sitä. Palatessaan rannalle Kate kertoo salaa Jackille hätäviestistä.

Selviytyjät jatkavat sheriffi Marsin hoitamista. Jack ja Hurley saavat tietää Katen menneisyydestä rikollisena. Sheriffin tuskanhuudot aiheuttavat epäluuloa muissa siitä, saako Jack hänet pelastettua. Mars sanoo Jackille haluavansa puhua Katen kanssa saadakseen tietää, mikä oli palvelus, jonka Kate halusi ehdottaa hänelle ennen koneen putoamista. Kun Kate on teltassa, Hurley paljastaa Jackille, että oli nähnyt aiemmin Katen hallussa aseen. Jack näkee Katen teltassa, minkä jälkeen kuuluu aseenlaukaisun ääni; Sawyer astelee ulos teltasta. Hän selittää olleensa ystävällinen sheriffille tähdäten tätä sydämeen. Sawyer ei kuitenkaan osunut sydämeen vaan keuhkoihin aiheuttaen vielä suurempaa tuskaa. Jack heittää Sawyerin ulos teltasta ja tukahduttaa sheriffin, jotta tämä pääsisi tuskistaan.

Michael kysyy pojaltaan Waltilta tämän keskustelusta Locken kanssa. Walt kertoo Michaelille Locken uskovan, että saarella tapahtui ihme. Michael käskee poikaansa pysymään erossa Lockesta. Michael etsii viidakosta Waltin koiraa, Vincentiä. Hän kuulee karjuntaa viidakosta ja lähtee juoksemaan törmäten Suniin, joka on pesemässä itseään. Michael pyytää anteeksi ja lähtee kohti rantaa. Lopulta Locke löytää Vincentin mutta herättää Michaelin, jotta tämä voisi viedä koiran pojalleen.

Kate yrittää kertoa Jackille tekemästään rikoksesta. Jack ei kuitenkaan halua kuulla vedoten siihen, että kaikki aloittivat uuden elämän saarella. Jakso loppuu Hurleyn kuunnellessa Joe Purdyn kappaletta "Wash Away".

Takaumissa Kate on Australiassa. Hänet herättää maanviljelijä Ray Mullen, joka ihmettelee, miksi Kate nukkuu hänen ladossaan. Kate esittäytyy Anniena ja saa työtä farmilta. Kun hän kuukausia myöhemmin lähtee farmilta, Ray antaa hänelle kyydin juna-asemalle. Matkalla Kate näkee sivupeilistä, että sheriffi Mars jahtaa heitä autollaan. Kate tajuaa, että tämä on Rayn juoni saada Katesta luvatut palkkiorahat. Kate kääntää auton rattia ja saa auton ajettua ojaan. Auto syttyy palamaan, mutta Kate pelastaa tajuttoman Rayn autosta. Kate yrittää paeta Marsilta, siinä onnistumatta.

### Vaellus (*Walkabout*)

*Pääartikkeli: Vaellus (Lost)*

|  |
| --- |
| Locke kohtaa hirviön.

Jaksonumero: 4
Tuotantokoodi: 104
Ensiesitys Suomessa: 16. helmikuuta 2006
Ensiesitys Yhdysvalloissa: 13. lokakuuta 2004
Käsikirjoittajat: David Fury 
Ohjaaja: Jack Bender
Takauma: John Locke
 |

Kun villisiat tonkivat ruumiidentäyteistä koneen hylkyä, Jack päättää, että se täytyy polttaa. Oltuaan saarella neljä päivää selviytyjät huomaavat ruoan olevan lopussa ja he miettivät, mitä tekisivät sen suhteen. Locke esittelee lukuisat veitsensä ja ehdottaa, että he metsästäisivät villisikoja. Locke, Kate ja Michael lähtevät metsästysretkelle. Michael pyytää Sunia pitämään huolta pojastaan Waltista, kunnes hän palaisi retkeltä. Sayid antaa Katelle antennin ja pyytää, että tämä pystyttäisi sen viidakkoon jotta hän voisi kolmioida signaalin ranskalaiselta hätäviestiltä.

Metsästysjahdin ollessa käynnissä Locke antaa hiljaisia signaaleja Katelle ja Michaelille, jotta he olisivat hiljaa. Michael herättää villisian huomion. Hän onnistuu väistämään hyökkäävää villisikaa mutta teloo jalkansa. Kate hoitaa Michaelia ja lähtee viemään tätä takaisin rannalle, mutta Locke lähtee hakemaan villisikaa. Kate yrittää puhua Lockelle järkeä sanoen "Et voi tehdä sitä", mihin Locke vastaa: "Älä sano minulle mitä en voi tehdä." Kate ja Michael pysähtyvät, jotta Kate saa laitettua antennin puuhun. Kate pelästyy ja pudottaa antennin nähdessään savuhirviön liikkuvan kohti Lockea. Locke kohtaa hirviön kasvokkain. Michael ja Kate palaavat leiriin. Sayid suuttuu saadessaan tietää antennin rikkoontumisesta. Kate menee kertomaan Lockesta Jackille, joka näkee miehen puvussa kävelevän viidakkoon. Jack juoksee tämän perään, mutta tämä on jo kadonnut. He löytävät Locken villisika harteillaan.

Claire pitää muistotilaisuuden kuolleille matkustajille. Charlie ottaa ripauksen heroiinia ennen kuin liittyy muiden mukaan. Jakso päättyy, kun Locke katselee hymyillen pyörätuolin palavan tulessa.

Takaumissa Locke työskentelee toimistotalossa laatikkofirman nimiin. Hänen pomonsa Randy Nations on ilkeä mies, joka kiusaa Lockea. Kerran Locke sanoo tälle takaisin, mikä tuntuu hänestä hyvältä. Australiassa Locke puhuu yhdelle vaelluksen johtajista. Mies kieltäytyy päästämästä Lockea mukaan hänen tilansa vuoksi sanoen, että se olisi liian suuri riski vakuutusyhtiölle. Paljastuu, että Locke on pyörätuolissa.

### Valkoinen kani (*White Rabbit*)

|  |
| --- |
| Jack ruumishuoneella tunnistamassa isäänsä.

Jaksonumero: 5
Tuotantokoodi: 105
Ensiesitys Suomessa: 23. helmikuuta 2006
Ensiesitys Yhdysvalloissa: 20. lokakuuta 2004
Käsikirjoittajat: Christian Taylor
 Ohjaaja: Kevin Hooks 
Takauma: Jack Shephard |

Joanna-niminen selviytyjä on hukkumassa mereen. Boone ui pelastamaan naista mutta on itsekin vähällä hukkua. Jack pelastaa Boonen, minkä vuoksi hän ei pysty pelastamaan naista. Tämän jälkeen Jack näkee jälleen mysteerisen pukumiehen rannalla.

Hurley ja Charlie haluavat Jackin päättävän, mitä tehdä vähissä olevalle vedelle. Jack näkee jälleen pukumiehen ja jahtaa tätä. Hän saa tämän kiinni ja huomaa, että pukumies on hänen isänsä Christian. Pelästyneenä Jack huutaa "Isä?" miehelle, joka hitaasti kääntyy ja kävelee pois. Houreinen Jack kompuroi viidakon läpi etsien isäänsä. Hän putoaa jyrkänteeltä juostessaan isänsä perässä. Hän roikkuu kiinni oksassa muttei pysty kiipeämään ylös. Locke saapuu paikalle ja pelastaa Jackin.

Locke kertoo Jackille, että muut selviytyjät tarvitsevat johtajaa ja että Jackin kannattaisi ryhtyä sellaiseksi. Jack paljastaa, että hänen isänsä on hallusinaatio. Locke väittää saaren olevan "erikoinen" ja että kaikki, mikä tapahtuu saarella, tapahtuu syystä. Hän sanoo "Katsoin saaren silmään ja se, mitä näin, oli kaunista". Locke alkaa etsiä vettä ja ohjaa Jackia seuraamaan hallusinaatiotaan sanoen "Sinun täytyy päättää se, minkä aloitit".

Yöllä Jack löytää luolan, jossa on runsaasti raikasta vettä. Hän löytää lisää tavaroita lentokoneesta mukaan lukien isänsä ruumisarkun, joka onkin tyhjä. Jack palaa rannalle ja kertoo kaikille luolasta sekä siitä, että heidän täytyy työskennellä yhdessä. Hän esittelee tunnetun lausahduksensa "yhdessä elää, yksin kuolee" (engl. *Live Together, Die Alone*).

Takaumissa nuori Jack ja hänen kaverinsa ovat hakattavina. Toinen kiusaajista antaa Jackille mahdollisuuden lähteä, mutta hän päättää auttaa ystäväänsä, mikä tietää lisää iskuja Jackin kasvoille. Christian näkee poikansa hakatun naaman ja sanoo tälle, ettei tämän kannattaisi leikkiä sankaria, koska "hänellä ei ole kanttia".

Vuosia myöhemmin Jackin äiti kertoo Christianin lähteneen Australiaan ja haluaa Jackin tuovan isänsä takaisin. Jack matkustaa Australiaan ja etsii isäänsä hotellista, jonka manageri ilmoittaa, ettei Christian ole nukkunut huoneessaan päiväkausiin erään baaritappelun jälkeen. Jack menee ruumishuoneelle, jossa kuolemansyyntutkija kertoo, että Christian on kuollut alkoholimyrkytykseen. Jack tunnistaa ruumiin ja valmistautuu viemään tätä takaisin kotiin. Lentoyhtiö kieltäytyy laittamasta hänen isänsä ruumista koneeseen, koska Jackillä ei ole oikeita asiakirjoja tähän.

### Nousevan auringon luola (*House of the Rising Sun*)

|  |
| --- |
| Jin antaa Sunille kukan takaumassa.

Jaksonumero: 6
Tuotantokoodi: 106
Ensiesitys Suomessa: 2. maaliskuuta 2006
Ensiesitys Yhdysvalloissa: 27. lokakuuta 2004
Käsikirjoittaja: Javier Grillo-Marxuach
Ohjaaja: Michael Zinberg
Takauma: Sun-Hwa Kwon |

Sun on pelästynyt nähdessään miehensä Jinin hyökkäävän Michaelin kimppuun ilman mitään syytä. Sawyer ja Sayid laittavat Jinin käsirautoihin. Michael väittää Jinin motiivin olleen rotukysymys.

Jack, Kate, Charlie ja Locke lähtevät tutkimaan luolia ja hakemaan sieltä vettä. He löytävät kaksi ruumista, joita Locke kutsuu "Aatamiksi ja Eevaksi". Heidän vaatteidensa jäännöksistä Locke arvioi heidän olleen kuolleena 40–50 vuotta. Hän löytää pussin, jonka sisällä on kaksi kiveä: yksi musta ja yksi valkoinen.

Locken ja Charlien raivatessa lentokoneen romua luolilla Locke kertoo Charlielle tunnistavansa tämän Drive Shaft -yhtyeen solistiksi. Charlie on helpottunut löytäessään viimeinkin jonkun, joka tuntee hänen musikaalisen taustansa.

Rannalla Jack alkaa puhua muille luolille muuttamisesta. Selviytyneet kinastelevat, pitäisikö heidän pysyä rannalla ja odottaa pelastumista vai muuttaa luolille, jossa on suojaa ja raikasta vettä. Joukko jakaantuu kahteen leiriin: Jack, Locke, Charlie, Hurley, Jin ja Sun muuttavat luolille, kun taas Kate, Sawyer, Sayid, Michael, Walt, Shannon ja Boone jäävät rannalle.

Sun sanoo Michaelille täydellisellä englannilla: "Minun pitää puhua sinun kanssasi." Michael on ihmeissään siitä, että Sun puhuu englantia. Sun kertoo, ettei Jin tiedä hänen englannin kielen taidoistaan. Hän selittää, että Jin hyökkäsi Michaelin kimppuun, koska Michaelilla on Sunin isälle kuuluva kello. Michael kertoo, että hän vain löysi kellon ja ettei sillä ole väliä.

Locke kertoo Charlielle tietävänsä tämän olevan koukussa heroiiniin. Locke sanoo, että jos Charlie luopuu huumeistaan, saari antaa tälle kaipaamansa kitaran. Charlie antaa heroiininsa Lockelle, joka näyttää, missä kitara on. Kate kieltäytyy lähtemästä Jackin mukana luolille. Michael lähestyy Jiniä uhkaavasti kirveen kanssa, heittää tälle tämän kellon ja huutaa, että riita siitä "on naurettavaa, sillä aika ei merkitse mitään tällä pirun saarella." Michael lyö Jinin irti raudoista, joista toinen puoli jää tämän käteen.

Takaumissa Sun on juhlimassa. Tarjoilijana toimiva Jin lähettää Sunille lapun, jossa hän pyytää tätä tapaaman hänet kahdestaan. Sun haluaa karata Jinin kanssa Yhdysvaltoihin, mutta hän pelkää kertoa isälleen heidän seurustelevan. Jin menee tapaamaan Sunin isää ja sieltä palattuaan kertoo Sunille, että hänen isänsä hyväksyy liiton, jos Jin tulee tälle töihin. Eräänä yönä Jin tulee kotiin yltä päältä jonkun toisen ihmisen veressä. Sun on vihainen, sillä Jin ei suostu puhumaan tälle. Sun läpsäyttää Jiniä, joka kertoo Sunille, että hän tekee mitä vain mitä Sunin isä hänelle määrää. Muutama vuosi myöhemmin Sun juonii salaa, jotta voisi jättää isänsä ja Jinin ja lähteä Yhdysvaltoihin. Hän muuttaa mielensä lentokentällä ja lähtee tuomitulle lennolle miehensä kanssa.

### Yöperhonen (*The Moth*)

|  |
| --- |
| Drive Shaft esiintymässä.

Jaksonumero: 7
Tuotantokoodi: 107
Ensiesitys Suomessa: 9. maaliskuuta 2006
Ensiesitys Yhdysvalloissa: 3. marraskuuta 2004
Käsikirjoittajat: Jennifer Johnson & Paul Dini
Ohjaaja: Jack Bender
Takauma: Charlie Pace |

Charlie kärsii pahoista vieroitusoireista Locken otettua tämän huumeet haltuunsa. Hän pyytää Lockelta huumeitaan takaisin, mihin Locke vastaa, että kun Charlie pyytää huumeitaan takaisin kolmatta kertaa, hän antaa ne takaisin.

Sayid, Kate ja Boone yrittävät kolmioida ranskalaista hätäviestiä. Charlie etsii Jackin lääkkeet, jotta voisi korvata niillä heroiinin. Kun Jack huomaa tämän, Charlie väittää etsivänsä aspiriinia lääkkeeksi päänsärkyynsä.

Charlie huutaa häntä määräilevälle Jackille. Huuto aiheuttaa luolan sortumisen. Charlie pääsee pois, mutta Jack jää luolaan loukkuun. Käyttäen rakennusalan taitojaan hyväksi Michael johtaa pelastusoperaatiota yhdessä Steven ja Scottin kanssa. Sawyer menee kertomaan Katelle Jackin tilasta mutta muuttaakin mielensä eikä kerrokaan siitä mitään. Charlie kertoo puolestaan Lockelle Jackistä. Charlie kysyy huumeitaan takaisin jo toista kertaa, mutta Locke ei vielä anna niitä takaisin.

Kate ja Sawyer pysyvät toisella kolmiointipaikalla, kun taas Sayid menee kolmannelle. Sawyer kertoo lopulta Katelle Jackista. Kate lähtee juoksemaan kohti luolia. Charlie ryömii pelastamaan Jackia ja löytää tämän luolasta mutta kulkuväylä sortuu uudelleen. Charlie pyytää Jackilta anteeksi käytöstään ja auttaa tätä saamaan olkapäänsä sijoilleen. Miesten murehtiessa jo hapen loppumista Charlie näkee koiperhosen, joka johdattaa heidät ulos luolasta. Jack kertoo Charlielle tietävänsä tämän käyttävän huumeita ja sanoo, että tämä tulee kuntoon.

Sayid lähettää oman rakettinsa, Shannon lähettää matkaan Boonen raketin ja Sawyer lähettää omansa. Sayid laittaa lähettimen päälle mutta juuri ennen kuin hän pystyy kolmioimaan signaalin, joku hyökkää takaapäin ja tainnuttaa hänet.

Charlie pyytää Lockelta heroiiniaan kolmatta kertaa, mihin Locke suostuu. Charlie heittää heroiininsa nuotioon.

Takaumissa Charlie on kirkossa tunnustamassaan syntejään. Pian hän tapaa isoveljensä Liam Pacen, joka kertoo, että heidän yhtyeensä Drive Shaft on saanut levytyssopimuksen. Charlie ei halua allekirjoittaa sopimusta, sillä hänellä on epäilyksiä seksistä ja huumeista, joita hänen yhtyeessään tulee esiintymään. Liam puhuu Charlien ympäri ja lupaa, että jos Charlie haluaa heidän lopettavan, he lopettavat. Yhtenä iltana keikalla Liam laulaa erään kappaleen kertosäkeen, jonka Charlien pitäisi laulaa. Hän huutaa Liamille tästä keikan jälkeen, mutta Liam selittää, ettei se tapahdu uudestaan.

Toisessa takaumassa Charlie löytää Liamin heroiinin vaikutuksen alaisena ja raivostuu. Hän kertoo saaneensa tarpeeksi, mutta Liam ei anna Charlien lähteä yhtyeestä. Charlie alkaa käyttää huumeita. Päivä ennen Oceanic Airlinesin lentoa 815 Charlie vierailee Liamin luona Australiassa ja haluaa, että tämä liittyisi Drive Shaftiin comebackin vuoksi. Liam kieltäytyy eikä yhtye voi aloittaa kiertuetta ilman häntä. Hän kritisoi Charlieta tämän huumeiden käytöstä, mistä Charlie syyttää Liamia. Liam ehdottaa, että Charlie jäisi heille muutamaksi päiväksi, sillä hän voisi auttaa Charlieta. Charlie lähtee raivoissaan ja sanoo, että hänen täytyy ehtiä koneeseen.

### Huijari (*Confidence Man*)

|  |
| --- |
| 
Jaksonumero: 8
Tuotantokoodi: 108
Ensiesitys Suomessa: 16. maaliskuuta 2006
Ensiesitys Yhdysvalloissa: 10. marraskuuta 2004
Käsikirjoittaja: Damon Lindelof
Ohjaaja: Tucker Gates
Takauma: James "Sawyer" Ford |

Sawyeria epäillään Shannonin astmalääkkeiden piilottelusta. Sayid kiduttaa Sawyeria, joka paljastaa suudelmaa vastaan Katelle, ettei hänellä edes ole kaivattuja lääkkeitä. Kate lukee kirjeen, jota Sawyer kantaa mukanaan, jolloin selviää, että "Sawyer" on lempinimi. Sawyerin ollessa lapsi Sawyer-niminen mies huijasi ja makasi tämän äidin kanssa. Sawyerin isä tappoi vaimonsa ja lopuksi myös itsensä. Sawyer vannoi kirjeessä antavansa sen oikealle Sawyerille ennen kostoaan. Myöhemmin hänestä itsestään kuitenkin tuli samanlainen huijari. Takaumassa Sawyer yrittää huijata avioparia mutta luopuu suunnitelmastaan saatuaan tietää parin pienestä pojasta.Sun pelastaa Shannonin astmakohtaukselta saarelta löytämillään yrteillä. Sayid lähtee tutkimaan saarta tarviten aikaa päästä yli teoistaan.

### Erakko (*Solitary*)

|  |
| --- |
| Danielle Rousseaun ensiesiintyminen.

Jaksonumero: 9
Tuotantokoodi: 109
Ensiesitys Suomessa: 16. maaliskuuta 2006
Ensiesitys Yhdysvalloissa: 10. marraskuuta 2004
Käsikirjoittaja: David Fury
Ohjaaja: Greg Yaitanes
Takauma: Sayid Jarrah |

Sayid löytää rannalta kaapelin, joka johtaa viidakkoon. Seuratessaan sitä hän joutuu ansaan, jonka hätäviestin 16 vuotta sitten lähettänyt nainen tulee tarkistamaan. Nainen nimeltä Danielle Rousseau kertoo Sayidille olleensa osa kuusihenkistä tutkimusryhmää, joka haaksirikkoutui saarelle kuusitoista vuotta sitten. Rousseaun mukaan saaren alkuperäisasukkaat, "Toiset", kantavat tautia, johon tutkimusryhmän muut jäsenet kuolivat. Hän kertoo Toisten kuiskailevan viidakossa. Sayid pakenee ja yrittäessään löytää takaisin leiriin alkaa kuulla Rousseaun kertomia kuiskauksia. Takaumassa Sayid haastetaan kiduttamaan lapsuudenystäväänsä Nadiaa. Sayidin valvoja käskee tätä teloittamaan Nadian, mutta tappamisen sijaan Sayid auttaakin tämän pakoon.

### Toisen kasvattama (*Raised By Another*)

|  |
| --- |
| 
Jaksonumero: 10
Tuotantokoodi: 110
Ensiesitys Suomessa: 30. maaliskuuta 2006
Ensiesitys Yhdysvalloissa: 1. joulukuuta 2004
Käsikirjoittaja: Lynne E. Litt
Ohjaaja: Marita Grabiak
Takauma: Claire Littleton |

Pahasti haavoittunut Sayid palaa leiriin ja kertoo muille Rousseausta ja siitä, että saarella on muitakin. Claire herää kahtena yönä kirkuen ja väittäen jonkun pistäneen häntä mahaan. Hurley alkaa ottaa ylös matkustajien nimiä käyttäen luetteloa lennolla olleista apunaan. Lopulta Hurley saa selville, ettei mies nimeltä Ethan ollut koneessa. Takaumassa Claire saa tietää olevansa raskaana, minkä vuoksi hänen poikaystävänsä jättää hänet. Claire menee tapaamaan meediota, joka sanoo Clairen vauvan olevan suuressa vaarassa ja että vain Clairen täytyy kasvattaa lapsi.

### Ongelmia isän kanssa (*All the Best Cowboys Have Daddy Issues*)

|  |
| --- |
| 
Jaksonumero: 11
Tuotantokoodi: 111
Ensiesitys Suomessa: 6. huhtikuuta 2006
Ensiesitys Yhdysvalloissa: 8. joulukuuta 2004
Käsikirjoittaja: Javier Grillo-Marxuach
Ohjaaja: Stephen Williams
Takauma: Jack Shephard |

Ethan kidnappaa Clairen ja Charlien. Jack ja Kate sekä Locke ja Boone lähtevät etsimään heitä. Jack kohtaa Ethanin, joka varoittaa tappavansa toisen vangeistaan jos Jack jatkaa seuraamista. Jack ja Kate löytävät Charlien hirtettynä puuhun. Jack yrittää hurjissaan elvyttää Charlien, joka alkaakin lopulta hengittää. Locke ja Boone löytävät palan metallia metsän maahan haudattuna. Takaumassa Jack tunnustaa virkamiehille isänsä leikanneen potilasta alkoholin vaikutuksen alaisena.

### Salkun sisältö (*Whatever the Case May Be*)

|  |
| --- |
| 
Jaksonumero: 12
Tuotantokoodi: 112
Ensiesitys Suomessa: 13. huhtikuuta 2006
Ensiesitys Yhdysvalloissa: 5. tammikuuta 2005
Käsikirjoittajat: Damon Lindelof & Jennifer Johnson 
Ohjaaja: Jack Bender
Takauma: Kate Austen |

Ollessaan uimassa Kate löytää sheriffi Marsin lukitun salkun. Jack suostuu auttamaan Katea laukun avaamisessa, jos tämä näyttää sen sisällön. Laukun sisältä löytyy aseita ja lelulentokone. Kate sanoo lentokoneen kuuluneen miehelle, jota hän rakasti ja jonka hän tappoi. Takaumassa näytetään, kuinka Kate ryöstää pankin saadakseen haltuunsa lelulentokoneen.

### Peliä sydämillä (*Hearts and Minds*)

|  |
| --- |
| Luukku.

Jaksonumero: 13
Tuotantokoodi: 113
Ensiesitys Suomessa: 20. huhtikuuta 2006
Ensiesitys Yhdysvalloissa: 12. tammikuuta 2005
Käsikirjoittajat: Carlton Cuse & Javier Grillo-Marxuach
Ohjaaja: Rod Holcomb
Takauma: Boone Carlyle |

Shannonin suhde Sayidiin muuttuu henkilökohtaisemmaksi. Locke ja Boone yrittävät päästä sisälle löytämäänsä luukkuun. Boone haluaa kertoa Shannonille luukusta, jolloin Locke huumaa Boonen aiheuttaen tälle hallusinaatioita, joiden avulla hän lopulta pystyy päästämään irti Shannonista. Takaumassa Boone yrittää päästä eroon Shannonin pahoinpitelevästä poikaystävästä maksamalla tälle ja saa lopulta selville kaiken olleen vain Shannonin juoni.

### Erilainen (*Special*)

|  |
| --- |
| 
Jaksonumero: 14
Tuotantokoodi: 114
Ensiesitys Suomessa: 27. huhtikuuta 2006
Ensiesitys Yhdysvalloissa: 19. tammikuuta 2005
Käsikirjoittaja: David Fury
Ohjaaja: Greg Yataines
Takauma: Michael Dawson |

Michael alkaa koota lentokoneen hylyn osista lauttaa ja värvää poikansa Waltin avukseen. Walt on kuitenkin kiinnostunut enemmän Locken veitsitempuista, joita hänkin haluaa oppia. Michael ja Locke etsivät kadonnutta Waltia viidakosta ja huomaavat tämän joutuneen pulaan jääkarhun vuoksi. Michael riskeeraa oman henkensä pelastaakseen Waltin, jolloin he sopivat riitansa. Locke ja Boone löytävät Clairen viidakosta ilman muistikuvaa koko saaresta tai muista selviytyjistä.

Takaumassa näytetään Walt vain parin kuukauden ikäisenä, tämän äidin, Susanin otettua vastaan työn Amsterdamista ja vietyä poikansa mukanaan. Myöhemmin Susan meni naimisiin työkaverinsa Brianin kanssa ja kielsi Michaelia puhumasta Waltille. Vuotta myöhemmin Susan kuolee eikä Brian halua pitää huolta Waltista vaan luovuttaa pojan isälleen.

### Kotiinpaluu (*Homecoming*)

|  |
| --- |
| 
Jaksonumero: 15
Tuotantokoodi: 115
Ensiesitys Suomessa: 4. toukokuuta 2006
Ensiesitys Yhdysvalloissa: 9. helmikuuta 2005
Käsikirjoittaja: Damon Lindelof
Ohjaaja: Kevin Hooks
Takauma: Charlie Pace |

Claire on taas selviytyjien joukossa mutta vieläkin vailla muistikuvaa onnettomuudesta. Ethan lähestyy Charlieta uhaten tappaa kaikki selviytyneet yksi kerrallaan kunnes saa Clairen takaisin. Turvallisuusjärjestelyistä huolimatta Scott murhataan. Matkalaukusta löytyneet aseet apunaan ja Claire syöttinä Jack, Kate, Locke, Sayid ja Sawyer asettavat ansan ja saavat Ethanin kiinni. Vaikka suunnitelmissa on pitää Ethan hengissä, kostonhimoinen Charlie tappaa hänet. Takaumassa Charlie yrittää saada rahaa huumeisiin varastamalla rikkaalta naiselta.

### Lainsuojattomat (*Outlaws*)

|  |
| --- |
| 
Jaksonumero: 16
Tuotantokoodi: 116
Ensiesitys Suomessa: 11. toukokuuta 2006
Ensiesitys Yhdysvalloissa: 16. helmikuuta 2005
Käsikirjoittaja: Drew Goddard
Ohjaaja: Jack Bender
Takauma: James "Sawyer" Ford |

Unessa/takaumassa näytetään Sawyerin vanhempien kuolema. Sawyer herää villisian tuijotukseen ja saakin pakkomielteekseen tappaa kyseinen sika, joka vei Sawyerin teltan. Sawyer lähtee Katen kanssa viidakkoon ja löytää sian mutta jättää vahingoittamatta sitä. Hän antaa aseensa Jackille, jolla on nyt kaikki selviytyjien aseet salkussa. Takaumassa Sawyer jäljittää miehen, jonka hän uskoo olevan oikea Sawyer, ja matkustaa Australiaan tämän perässä. Sawyer ampuu miehen, mutta saakin selville, ettei mies ole oikea Sawyer.

### Erilaisia tulkintoja (*...In Translation*)

|  |
| --- |
| Lautta tulessa.

Jaksonumero: 17
Tuotantokoodi: 117
Ensiesitys Suomessa: 18. toukokuuta 2006
Ensiesitys Yhdysvalloissa: 23. helmikuuta 2005
Käsikirjoittajat: Javier Grillo-Marxuach & Leonard Dick
Ohjaaja: Tucker Gates
Takauma: Jin-Soo Kwon |

Michael jatkaa lauttansa rakentamista, jossa on jäljellä enää vain yksi vapaa paikka Sawyerin ostettua paikkansa rakennusmateriaaleilla. Joku kuitenkin sytyttää lautan tuleen, mistä kaikki syyttävät Jiniä. Michael pahoinpitelee Jinin, jolloin Sun käskee tätä lopettamaan, sillä Jin ei polttanut lauttaa. Kaikki, mukaan lukien Jin yllättyvät Sunin puhuessa englantia. Locke syyttää lautan palamisesta Toisia. Michael alkaa rakentaa uutta lauttaa. Sun menee katsomaan Jiniä, joka sanoo olevan liian myöhäistä aloittaa alusta. Jin palaa takaisin rannalle ja auttaa Michaelia rakentamaan uuden lautan saaden itse yhden lautan matkustajapaikoista. Walt tunnustaa Lockelle polttaneensa lautan, koska hän pitää saaresta. Takaumassa paljastuu, että Jin oli kuudennen jakson takaumassa veren peitossa, koska hän hakkasi miehen pelastaakseen tämän hengen.

### Numerot (*Numbers*)

|  |
| --- |
| 
Jaksonumero: 18
Tuotantokoodi: 118
Ensiesitys Suomessa: 25. toukokuuta 2006
Ensiesitys Yhdysvalloissa: 2. maaliskuuta 2005
Käsikirjoittajat: Brent Fletcher & David Fury
Ohjaaja: Dan Attias
Takauma: Hugo "Hurley" Reyes |

Hurley saa selville, että osassa Rousseaun papereista on numerot 4, 8, 15, 16, 23, 42 yhä uudelleen ja uudelleen; samat numerot, joilla Hurley voitti lotossa yli sata miljoonaa dollaria. Hurley lähtee etsimään Rousseauta, joka sanoo, ettei tiedä numeroiden tarkoitusta vaan vain sen, että tutkimusryhmä joutui alun perin saarelle heidän seuratessaan saarelta tulevaa lähetystä, jossa toistettiin kyseisiä numeroita. Hurley ilahtuu, kun Rousseau myöntää numeroiden olevan kirottuja. Numerot on myös kaiverrettu Locken ja Boonen löytämän luukun kylkeen. Takaumassa Hurley voittaa lotossa, ja seuraavina viikkoina kaikki hänen lähellään kärsivät erittäin pahasta onnesta. Hurley saa myös selville, että mies, jolta hän alun perin kuuli numerot, sai ne samasta lähetyksestä, joka oli syynä Rousseaun ryhmän haaksirikkoon.

### Deus Ex Machina (*Deus Ex Machina*)

|  |
| --- |
| *Beechcraft 18*.

Jaksonumero: 19
Tuotantokoodi: 119
Ensiesitys Suomessa: 1. kesäkuuta 2006
Ensiesitys Yhdysvalloissa: 30. maaliskuuta 2005
Käsikirjoittajat: Carlton Cuse & Damon Lindelof
Ohjaaja: Robert Mandel 
Takauma: John Locke |

Locke huomaa alkaneensa menettää tunnon jaloistaan. Hän ja Boone löytävät Beechcraft 18 -lentokoneen roikkumassa kallionjyrkänteellä. Boone kiipeää ylös ja radiota käyttäen lähettää hätäviestin; "Olemme Oceanicin lennon 815 selviytyjiä" johon hän saa vastauksen "Me olemme lennon 815 selviytyjiä". Kone putoaa ja Locke kantaa pahoin loukkaantuneen Boonen takaisin leiriin. Locke saapuu luolille Boonen kanssa ja valehtelee Boonen pudonneen lentokoneen sijaan kalliolta. Locke katoaa viidakkoon ja menee luukun luo hakkaamaan sitä tuskissaan, jolloin luukun sisälle syttyy valo. Takaumassa Locke tapaa vanhempansa ja hänen oma isänsä huijaa Locken munuaisen itselleen.

### Älä vahingoita (*Do No Harm*)

|  |
| --- |
| 
Jaksonumero: 20 
Tuotantokoodi: 120
Ensiesitys Suomessa: 8. kesäkuuta 2006
Ensiesitys Yhdysvalloissa: 6. huhtikuuta 2005
Käsikirjoittajat: Janet Tamaro
Ohjaaja: Stephen Williams
Takauma: Jack Shephard |

Boone paljastaa Jackille hänen ja Locken löytäneen luukun, josta Locke käski olla kertomatta. Vaikka Jack yrittää kaikin keinoin pelastaa Boonen, tämä kuolee saamiinsa vammoihin. Claire synnyttää ja saa pienen poikalapsen. Takaumassa Jack menee naimisiin Sarah-nimisen naisen kanssa, jonka Jack paransi tämän loukkaannuttua auto-onnettomuudessa.

### Yhteisen asian nimissä (*The Greater Good*)

|  |
| --- |
| 
Jaksonumero: 21
Tuotantokoodi: 121
Ensiesitys Suomessa: 15. kesäkuuta 2006
Ensiesitys Yhdysvalloissa: 4. toukokuuta 2005
Käsikirjoittaja: Leonard Dick
Ohjaaja: David Grossman 
Takauma: Sayid Jarrah |

Locken saapuessa Boonen hautajaisiin Jack hyökkää hänen kimppuunsa. Locke pyytää Shannonilta anteeksiantoa, jonka sijaan Shannon varastaa aseen ja uhkailee Lockea viidakossa. Sayid ehtii estää Shannonia, jonka ampuma luoti vain hipaisee Locken päätä. Sayid käskee Locken viedä itsensä luukun luo. Takaumassa Sayid alkaa työskennellä CIA:lle.

### Karkulainen (*Born to Run*)

|  |
| --- |
| 
Jaksonumero: 22
Tuotantokoodi: 122
Ensiesitys Suomessa: 22. kesäkuuta 2006
Ensiesitys Yhdysvalloissa: 11. toukokuuta 2005
Käsikirjoittaja: Javier Grillo-Marxuach
Ohjaaja: Tucker Gates
Takauma: Kate Austen |

Locke ja Sayid näyttävät luukun Jackille. Walt varoittaa Lockea luukun avaamisesta vaikkei hänelle ole edes kerrottu luukusta. Kate yrittää saada paikan lautalta uhaten Sawyerin paikkaa. Michael joutuu myrkytyksen uhriksi ja heittää Sawyerin ulos lauttapaikalta. Sawyer paljastaa Katen olevan rikollinen. Walt tunnustaa Michaelille polttaneensa ensimmäisen lautan ja vaikka Michael sanoo heidän voivan jäädä saarelle, Walt haluaakin lähteä pois. Jack saa selville Sunin myrkyttäneen veden, joka oli tarkoitettu Jinille. Takaumassa Kate palaa takaisin kotikaupunkiinsa tavatakseen kuolevan äitinsä ja tapaa samalla myös entisen poikaystävänsä Tom Brennanin. Tomin avulla Kate saa tavata äitinsä, joka alkaakin huutaa apua nähtyään tämän. Kate ja Tom pakenevat, mutta Tom kuolee poliisin luotiin.

### Exodus (*Exodus: Part 1*)

|  |
| --- |
| Musta savupilari.

Jaksonumero: 23
Tuotantokoodi: 123
Ensiesitys Suomessa: 29. kesäkuuta 2006
Ensiesitys Yhdysvalloissa: 18. toukokuuta 2005 
Käsikirjoittajat: Damon Lindelof & Carlton Cuse
Ohjaaja: Jack Bender
Takauma: useita |

"Musta Kallio" (*The Black Rock*)
Rousseau saapuu rannalle varoittamaan selviytyjiä Toisten tulosta ja kertoo enemmän omasta tarinastaan. Rousseau oli raskaana jouduttuaan saarelle 16 vuotta sitten, mutta Toiset tulivat ja veivät tämän lapsen, jota Rousseau ei ole sen jälkeen nähnyt. Musta savupilari ilmestyy pian horisonttiin. Jack, Locke ja Sayid kertovat Rousseaulle luukusta ja suunnitelmasta saada se auki ehkäpä dynamiitilla. Rousseau tarjoaa apuaan viemällä ryhmän Black Rockille. Jack, Locke, Kate, Hurley, Arzt ja Rousseau saapuvat Black Rockille, joka on suuri laiva keskellä saarta. Charlie kerää viestejä pulloon ja lautta lasketaan vesille. Takaumissa useat selviytyjät näytetään viimeisinä tunteina ennen lentoa.

### Exodus, osa 2: Merimatka ja Exodus, osa 3: Tienraivaajat (*Exodus: Part 2*)

|  |
| --- |
| Jack ja Locke katsovat avattuun luukkuun.

Jaksonumero: 24/25
Tuotantokoodi: 124, 125
Ensiesitys Suomessa: 4. heinäkuuta 2006 (*Merimatka*), 11. heinäkuuta 2006 (*Tienraivaajat*)
Ensiesitys Yhdysvalloissa: 25. toukokuuta 2005 (*Merimatka & Tienraivaajat*)
Käsikirjoittajat: Damon Lindelof & Carlton Cuse
Ohjaaja: Jack Bender
Takauma: useita |

Arzt räjähtää käsitellessään dynamiittia. Ryhmä kohtaa hirviön, joka paljastuu mustaksi savupilveksi. Rousseau kaappaa Clairen vauvan, jonka tämä nimesi Aaroniksi. Sayid tajuaa Rousseaun aikovan vaihtaa Clairen vauvan omaan lapseensa. Charlie ja Sayid matkaavat kohti mustaa savupilaria ja matkan varrella kohtaavat Locken ja Boonen löytämän Beechcraftin, jonka Sayid paljastaa olevan täynnä huumeita. Charlie ottaa mukaansa hieman heroiinia. Kun Sayid ja Charlie saapuvat rannalle mustan savun luo, paikalla on vain Rousseau ja Aaron. Rousseau palauttaa Aaronin ja kertoo kuulleensa Toisten sanovan heidän olevan "pojan" perässä. Lautalla matkustavat kohtaavat veneen, jonka miehistö osoittautuukin epäystävälliseksi: he vaativat saada Waltin. Sawyer saa osuman luodista ja Walt kidnapataan. Lautalle heitetään räjähde, joka tuhoaa sen täysin. Jack, Kate, Locke ja Hurley räjäyttävät luukun auki, paljastaen syvän mustan reiän ja rikkoutuneet tikapuut. Takaumissa kuvataan selviytyneiden aikaa lentokentällä ja koneeseen menoa.

DVD-julkaisu
------------

*Lost: The Complete First Season* julkaistiin seitsemän dvd-levyn settinä alueella 1 6. syyskuuta 2005, kaksi viikkoa toisen tuotantokauden alkamisen jälkeen. Kaikkien ensimmäisen kauden jaksojen lisäksi dvd-boksi sisältää useita extroja, kuten jaksojen kommenttiraitoja, kulisiien takana-materiaalia, sarjan tekemistä sekä poistettuja ja pieleen menneitä kohtauksia.

Sama dvd-boksi julkaistiin 30. marraskuuta 2004 alueella 4 sekä 6. tammikuuta 2006 Britanniassa.

|  |
| --- |
| ***Lost: The Complete First Season*** |
| **Yksityiskohdat** | **Erikoismateriaalit** |
| * 24 jaksoa
* 7 levyä
* 1.78:1 Aspect Ratio
* Tekstitys: suomi, ruotsi, tanska, norja, englanti, ranska, saksa, islanti, hollanti
* Englanti (Dolby Digital 5.1 Surround)
* Audio-kommenttiraidat (Dolby Digital 2.0 Stereo)
	+ *Maahansyöksy -* J. J. Abrams, Damon Lindelof ja Bryan Burk
	+ *Selviytyminen* - J. J. Abrams, Damon Lindelof, and Bryan Burk
	+ *Veallus* - Jack Bender, David Fury, and Terry O'Quinn
	+ *Yöperhonen* - Damon Lindelof, Bryan Burk and Dominic Monaghan
	+ *Peliä sydämillä* - Carlton Cuse, Javier Grillo-Marxuach, Maggie Grace ja Ian Somerhalder
 | * Lähtökohta
	+ *Lostin* synty
	+ Ennen *Lostia*
	+ Tervetuloa Oahulle: Pilottijaksoa kuvatessa
	+ Matthew Foxin taidetta
	+ Lost @ Comicon
* Taronoita saarelta
	+ *Lost: On Location*
* *Lost* paljastaa
	+ Kadonneet takaumat (kaksi uutta otosta viimeisestä jaksosta)
	+ Poistettuja kohtauksia
	+ Pieleen menneitä kohtauksia
	+ Suoralähetys Television ja radion museosta
	+ Kaksi pääsiäismunaa
 |
| **Julkaisupäivät** |
|  Yhdysvallat Kanada |  Australia |  Japani |  Yhdistynyt kuningaskunta |
| **Osa 1** | **Osa 2** | **Kaikki** |
| 6. syyskuuta 2005 | 30. marraskuuta 2005 | 2. elokuuta 2006 | 31. lokakuuta 2005 | 16. tammikuuta 2006 |

### Huomioita

1. ↑  Joissain maissa ensimmäisessä kaudessa on 25 jaksoa, koska *Exodus, osa 2* on jaettu kahteen osaan.

Lähteet
-------

1. ↑  Show description ABC Medianet. Viitattu 7.9.2007.
2. ↑  "Guinnessin Suuri ennätyskirja 2007.", sivu 178. 2006
3. ↑  Lost — The Complete 1st Season TV Shows on DVD.com. Viitattu 9.9.2007.
4. ↑  Twair, Pat McDonnell, (April, 2005) "ABC-TV's Hit Series, *Lost*, Features Sayid, a Sensitive, Appealing Iraqi", *Britannica*. Retrieved on September 9, 2007.
5. ↑  Disney (October, 2006) "Claire Littleton", *ABC*. Retrieved on September 9, 2007.
6. ↑  Bain, Emily, (October 20, 2004) "Viewers Get *Lost* in Popular New ABC Show", *The Tufts Daily*. Retrieved on September 9, 2007.
7. ↑  Garcia, Jorge: We Want Answers! *Maxim*.  March 2006.  Arkistoitu helmikuu 15, 2008. Viitattu October 19, 2009.
8. ↑  Juba, Scott, (June 28, 2006) "Yunjin Kim: Across Continents", *The Trades*. Retrieved on September 9, 2007.
9. ↑  Lindelof, Damon & Cuse, Carlton, (May 11, 2007) "Official *Lost* Podcast", *American Broadcasting Company*. Retrieved on August 31, 2007.
10. ↑


|  |  |  |  |
| --- | --- | --- | --- |
|  | Edeltäjä:**-** | **Lost**1. tuotantokausi | Seuraaja:**2. tuotantokausi** |